[LINKOVI](http://www.sense-agency.com/linkovi/linkovi.12.html)

HAG/DEN HAAG | 29.09.2014.

# TUŽILAC: GENOCID JE PRAVO IME ZA KARADŽIĆEVE ZLOČINE

*U završnoj riječi tužilac Alan Tiger je Radovana Karadžića nazvao lažovom i mafijašem koji je bio pokretačka snaga etničkog čišćenja dijelova Bosne i Hercegovine koji su Srbi smatrali svojima. Počinjeni zločini "nisu bili upereni protiv pojedinaca, već protiv pripadnika neželjene zajednice" u namjeri da se silom promijeni demografska slika Bosne i Hercegovine. "Pravilno ime za taj zločine je genocid", smatra tužilac*

Nikad niko pred Tribunalom nije toliko puta rekao za nekoga da je "lažov" i da iznosi "lažne tvrdnje", kao što je to danas uradio tužilac Alan Tiger/Tieger u završnoj riječi na suđenju Radovanu Karadžiću. Uradio je to najmanje četrdesetak puta u petočasovnopm izlaganju. Već na početku je rekao da su međunarodni predstavnici, koji su s Karadžićem pregovarali, otvoreno o njemu govorili kao o "lažovu". Citirao je generala Rouza/Rose koji je jednom prilikom rekao: "Kad je Karadžić pod pritiskom u stanju je da otvoreno laže sa blagim izrazom nevinosti na licu". Istu politiku "drskog laganja" i iznošenja "lažnih tvrdnji" Karadžić je, po tužiocu, nastavio da vodi i tokom suđenja, negirajući zločine za koje se tereti i prebacujući odgovornost na druge: paravojne formacije koje su se otrgle kontroli ili na Mladića s kojim je, navodno, bio u "dramatičnom raskolu".

"Priča o Prijedoru je jeziva" - rekao je Tiger u dijelu završne riječi posvećene takozvanom "sveobuhvatnom" udruženom zločinačkom poduhvatu etničkog čišćenja velikih dijelova Bosne i Hercegovine, koji je u pojedinim opštinama - uključujući i Prijedor - dosegao razmjere genocida. U samo nekoliko mjeseci, ukazao je tužilac, na hiljade ljudi je ubijeno, a više hiljada je zatočeno u logore u neljudskim uslovima gdje su bili mučeni i izloženi seksualnom nasilju. Do oktobra 1992. godine iz opštine Prijedor je protjerano 38.000 ljudi, a ta brojka se do maja sljedeće godine povećala na 44.000. "Radi se o sasvim jasnoj namjeri da se unište muslimanska i hrvatska zajednica u Prijedoru", rekao je tužilac i dodao da je istu tu namjeru Karadžić iskazao i uoči rata kada je podižući prst prijetio da Hrvati i Muslimani "idu ka istrebljenju".

"Karadžić sada sebe pokušava predstaviti kao vizionara dobre volje, koji je jednostavno predviđao grozna vremena koja dolaze. Ali Karadžić nije ovdje građevinski inspektor koji dolazi i kaže ‘nemojte graditi na ovom terenu jer je teren nestabilan’. Ne, on je mafijaš koji dođe i kaže ‘Nemoj tu graditi ili ću biti prisiljen da ti srušim to što si sagradio’", rekao je tužilac Tiger. Karadžić je, po optužbi, bio "pokretačka snaga" etničkog čišćenja. Počinjeni zločini "nisu bili upereni protiv pojedinaca, već protiv pripadnika neželjene zajednice" u namjeri da se silom promijeni demografska slika Bosne i Hercegovine. "Pravilno ime za taj zločine je genocid", smatra tužilac.

Po tužiocu, lažne su tvrdnje odbrane da Direktiva 7koju je potpisao Karadžić nije sprovedena u djelo. Njome se, podsjetio je, nalaže da se "svakodnevnim planskim i osmišljenim borbenim aktivnostima stvore uslovi totalne nesigurnosti, nepodnošljivosti i besperspektivnosti daljeg opstanka i života žitelja Srebrenice i Žepe" - što je po Tigeru ništa drugo do "zločinačko naređenje". Također, Karadžićev pokušaj da se distancira od VRS i pokaže da nije imao kontrolu nad vojskom je "još jedna drska laž", koju je svojim iskazom demantovao i general Manojlo Milovanović rekavši da je vojska bila pod Karadžićevom vrhovnom komandom. Lažne su, rekao je tužilac, i tvrdnje odbrane da nisu radile komunikacije između Pala gdje se nalazila vrhovna komanda i srpskih opština Prijedor, Rogatica, Foča… kao i tvrdnje da su srpske vlasti procesuirale počinioce zločina nad nesrpskim stanovništvom…

**TUŽILAC TRAŽI DOŽIVOTNI ZATVOR ZA KARADŽIĆA**

30.9.2014

Nakon što je tužilaštvo ukazalo na odgovornost Radovan Karadžića za artiljerijski i snajperski teror nad Sarajevom i genocid u Srebrenici, tužilac Alan Tiger je zaključio završnu riječ zahtjevom da se bivši predsjednik Republike Srpske osudi na kaznu doživotnog zatvora

Tužilaštvo je danas okončalo završnu riječ na suđenju Radovanu Karadžiću zahtjevom da se bivšem predsjedniku Republike Srpske izrekne najteža kazna koju predviđa Statut Tribunala. Po riječima tužioca Tigera/Tiegera "pravda za sve žrtve zahtjeva ništa manje od doživotne zatvorske kazne". Došao je trenutak, naglasio je tužilac, da se Karadžić suoči sa odgovornošću za zločine počinjene pod njegovom komandom.

Tužilaštvo se u današnjem nastavku završne riječi bavilo Karadžićevom odgovornošću za udružene zločinačke poduhvate artiljerijskog i snajperskog terora nad Sarajevom i genocida u Srebrenici. U kampanji terora nad Sarajevom Karadžić je imao "centralnu ulogu". Po riječima tužiteljice Katrine Gustafson, Karadžić se na sarajevskom ratištu koristio terorom kao "strateškim oruđem" za pritisak na vlasti BiH, ostvarivanje prednosti u pregovorima ili za odmazdu za gubitke na drugim ratištima. Sve vrijeme je odbacivao "rijeku prigovora" predstavnika međunarodne zajednice i zajedno sa Mladićem podešavao nivo terora u zavisnosti od trenutnih ciljeva, služeći se pojačavanjem ili slabljenjem kampanje kao polugom u pregovorima sa protivničkom stranom i međunarodnim posrednicima.

"Karadžić je odabrao muslimansko stanovništvo Srebrenice za istrebljenje", rekla je tužiteljica Melisa Pak/Melissa Pack. Njegovi potčinjeni su muškarcima i dječacima oduzeli svu osobnu imovinu i isprave i nakon toga ih "smišljeno i metodički pobili i to samo na osnovu njihovog identiteta". Njegove su snage izazvale teške fizičke i duševne patnje muškarcima koji su nekim čudom preživjeli masovne egzekucije, kao i ženama i djeci Srebrenice,razdvojenim od njihovih sinova, muževa, očeva i braće i čiji su životi time razoreni.

Karadžić, ističe tužilaštvo, sada pokušava da prebaci odgovornost za Srebrenicu na Mladića i Bearu i Glavni štab VRS. "Mladić i Beara jesu krivi, ali to ne oslobađa Karadžića krivnje", rekla je tužiteljica Pak. Karadžić i Mladić su, dodala je, odgovorni za smrt oko 7.000 dječaka i muškaraca pogubljenih po kratkom postupku tokom četiri dana nakon pada Srebrenice u ruke srpske vojske 11. jula 1995. godine. Ostatak stanovništva je prislino uklonjen iz srebreničke enklave tokom dva dana. Te operacije su, po optužbi, "bile smišljene, proračunate i dobro organizovane".

Tužiteljica je, također, ukazala i na "tri nevjerovatne tvrdnje" – da je Karadžićevo ponašanje u vezi sa Srebrenicom bilo "primjerno", da godinama poslije rata nije znao za masovna pogubljenja i da nije postojao plan ubistva zarobljenih Srebreničana dok se nije desio prvi incident u Kravici 13. jula. Karadžić, zapravo, nastoji da umanji moć i ovlasti koje je imao u julu 1995. godine. Ali, istina je da je on bio predsjednik i vrhovni komandant oružanih snaga, on je nagledao i upravljao operacijom u Srebrenici - ukazala je tužiteljica.

HAG/DEN HAAG | 01.10.2014.

**KARADŽIĆEVA ZAVRŠNA OFANZIVA: NAPAD JE NAJBOLJA ODBRANA**

Na početku završne riječi Radovan Karadžić je bespoštedno napao najprije cijeli Tribunal a potom se ograničio samo na njegovo tužilaštvo, totalno negirajući zločine i sopstvenu odgovornost i predstavljajući se za "najvećeg prijatelja Muslimana". Karadžić negira da je "lažov i mafijaš" i tvrdi da je za sobom ostavio "samo dobra djela"

Radovan Karadžić je u svojoj bogatoj karijeri između ostalog bio i psiholog fudbalskog kluba "Sarajevo", pa mu je iz tog vremena vjerovatno ostalo geslo da je "napad najbolja odbrana". Svoju završnu riječ počeo je bespoštednim napadom na Tribunal, poredeći sebe sa Alfredom Drajfusom - francuskim oficirom jevrejskog porijekla koji je prije 120 godina osuđen na doživotnu robiju pod lažnom optužbom da je špijunirao za Njemačku. Od afere Drajfus do danas nije se, rekao je Karadžić, desilo "ništa tako krupno i pogrešno" kao što su tribunalova suđenja i od "tih vremena nije osuđen i zatvoren toliki broj pristojnih i nevinih ljudi, uglavnom Srba, a oslobođeno puno neposrednih počinilaca, ubica Srba...". To će se, smatra Karadžić, pamtiti duže od Drajfusove afere.

A onda je, izgleda, shvatio da je otišao malo predaleko, pa je rekao da se to ne odnosi na vijeće, odnosno sudije, već je sve to "ručni rad tužilaštva" koje nastoji da sudije zavede na pogrešni trag. "Da sam vijeće, ja bih se uvrijedio" - zaključio je Karadžić i krenuo u beskompromisan obračun sa tužilaštvom i njegovim dokazima.

Pošto "nema dokaza", rekao je Karadžić, tužilaštvo je izvlačilo zaključke iz neobaveznih "telefonskih ćakulanja", skupštinskih rasprava i političkih govora, što je rezultiralo mnoštvom "kopilastih rečenica", odnosno "semantičke kopiladi". U nedostatku dokaza tužilaštvo se, nastavio je Karadžić, opredijelilo da "ocrnjuje njegovu ličnost" navodeći da je "lažov i mafijaš". Tužilac je to, smatra optužni, uradio "teška srca" i svakako to ne bi učinio "da ima čvrste dokaze protiv Radovana Karadžića".

Da bi ga optužilo tužilaštvo se, po Karadžiću, služilo trikovima. Termin "udruženi zločinački poduhvat" je, po njemu, "izum tužilaštva", posuđen iz zakonodavstva o gonjenju mafijaša i smišljen samo kako bi se njega optužilo. Kada bi tužilaštvu bilo naloženo da sastavi optužnicu protiv njega mimo udruženog zločinačkog poduhvata ostala bi, rekao je, samo Karadžićeva "dobra djela" koja se sastoje u njegovim nastojanjima da se zaustavi rat, odnosno smanje patnje naroda jednom kad je rat već izbio. "Oni koji pričaju s bogom tačno znaju da je to tako" - kaže Karadžić. Ali, tužilaštvo je ostalo vjerno udruženom zločinačkom poduhvatu "putem kojeg optužuje svakog Srbina" jer bi ova suđenja trebalo "da premjeste krivicu sa nekih drugih naroda na srpski narod i da prenesu etiketu žrtve sa jevrejskog na neke druge narode".

Karadžić, između ostalog, zamjera tužilaštvu što neće da predstavi vijeću da su devedesetih na vlast u BiH i Hrvatskoj "došli saveznici Hitlera". To se, ogradio se malo Karadžić, ne odnosi toliko na Franju Tuđmana koliko na njegove ministre koji su se vratili iz političke emigracije i uzeli vlast. Što se tiče bosanskih lidera "Alija Izetbegović je od 1939. godine bio član "Mladih Muslimana" i primio muftiju jerusalemskog El Huseinija koji je došao da formira Handžar diviziju kao Hitlerov saveznik i lični prijatelj", rekao je Karadžić. On, odnosno Izetbegović, i njegovo društvo su pravili planove o "uvozu četiri miliona Turaka kao i doseljavanju Muslimana iz Sandžaka "kako bi promijenio etničku sliku BiH".

Karadžiću je "smiješna" tvrdnja tužioca da su Srbi na početku rata prigrabili više od 60 posto teritorije BiH pošto su, kako je rekao, Srbi uoči rata u svom vlasništvu imali 64 posto teritorije. Isto tako osporava etničko čišćenje i kaže da su Muslimani i Hrvati odlazili "možda ne dragovoljno, ali svakako svojom voljom".

HAG/DEN HAAG | 02.10.2014.

# KARADŽIĆ PORIČE A ROBINSON PRIZNAJE ZLOČINE

*Drugog dana iznošenja završne riječi Karadžićev pravni savjetnik Peter Robinson tražio da se optuženi oslobodi optužbi za genocid u opštinama i Srebrenici, ne negirajući da su tu počinjeni "jezivi zločini". S druge strane, Karadžić je negirao kampanju artiljerijskog i snajperskog terora nad Sarajlijama, tvrdeći da "Sarajevo nije ni ogrebano" i, na kraju, izrazio uvjerenje da će biti oslobođen*

"Ono šta se desilo u Bosni 1992. godine, mada je bilo jezivo, nije bilo genocid", rekao je u završnoj riječi Piter/Peter Robinson, pravni savjetnik Radovana Karadžića. Iako priznaje da je "bilo zločina 1992. godine" u opštinama odbrana smatra da tužilaštvo nije dokazalo da su ubistva, nanošenje teških tjelesnih povreda i nametanje nepodnošljivih uslova života, počinjeni s namjerom da se u cjelosti ili djelimično uništi jedna etnička ili vjerska grupa. "Shodno tome" zatražio je od Pretresnog vijeća da njegovogklijenta oslobodi optužbi za genocid u Bratuncu, Foči, Ključu, Prijedoru, Sanskom Mostu, Vlasenici, i Zvorniku.

Robinson je zatražio oslobađanje Karadžića i od optužbi za genocid u Srebrenici. "To je pitanje života i smrti" za Robinsonovog klijenta jer, kako je rekao, ako je vijeće uvjereno da je Karadžić bio dio udruženog zločinačkog poduhvata onda to znači da će "i on umrijeti kao zarobljenik". To bi, po njemu, bilo "pravno linčovanje". Srebrenica je, smatra Robinson, "najbolje dokumentovaniratni zločin još od Nirnbega", ali "Karadžić nije planirao ili naredio pogubljenja" koja su "bila sakrivena od njega".

I dok Karadžić, kako je samrekao, još uvijek "sklapa sliku" o tome šta se dogodilo u Srebrenici, Robinson u pogledu toga nema nikakvih sumnji: "Radi se o nezamislivom zločinu, hiljade zatvorenika muslimanske nacionalnosti pogubljene", rekao je Robinson. Žrtve "nisu imale nikakvu šansu za pravdu" jer su strijeljane "bez advokata, bez suđenja i bez presude".Za razliku od njih Karadžić je "imao advokata, svoj tim odbrane i petogodišnje suđenje, a na kraju će čuti presudu od trojice uvaženih međunarodnih sudija. "Suđenje je utvrdilo principe da društvo kao takvo, bez obzira koliko su strašni zločini, vjeruje u pravdu nad varvarstvom i upravo zbog toga", zaključio je Robinson bilo bi "nepravedno osuditi Karadžića za zločine koje nije počinio".

Za razliku od Robinsona koji, barem priznaje da je bilo zločina, Karadžić još uvijek živi u negiriranju. Pošto je preuzeo riječ od Robinsona rekao je da Sarajevo tokom 1.260 dana rata "nije ogrebano". "Gdje su te žrtve", upitao je u jednom času dodajući da je jedine žrtve – na Markalama, u redovima za vodu, hranu i humanitarnu pomoć – izazvala protivnička strana. Iskazi predstavnika međunarodne zajednice su "pristrasni" i "uopšteni", zapažanjastranih novinara zasnovana na "vjerovatnoćama", nalazi bosanskih istražitelja "manjkavi" i "netačni", a svjedočenja žrtava "smijurije". SRK je, po njemu, gađao isključivo vojne mete, a njegovi generali poput Stanislava Galića i Dragomira Miloševića su nepravedno osuđeni…

Karadžić prihvata jedino "moralnu odgovornost" jer mu je, tvrdi, "žao svih žrtava". Sve ostalo negira i kaže da je uvjeren da će ga sudije "ukoliko budu utvrđivale istinu" – osloboditi.

Prteuzeto

http://www.sense-agency.com/tribunal\_(mksj)/karadzic-porice-a-robinson-priznaje-zlocine.25.html?news\_id=16174